AOT เด้ง 4% ลุ้นกำไรไตรมาส 2/66 ฟื้น รับนักท่องเที่ยวพุ่ง โบรกชูเป้า 85 บ.
AOT ดีด 4% โบรกชี้โมเมนตัมกำไรไตรมาส 2/66 ฟื้นตัวต่อเนื่อง รับผู้โดยสารไทย-ต่างชาติเพิ่มขึ้น โดยยังคงแนะนำ “ซื้อ” ราคาเป้าหมาย 85 บาท
AOT ดีด 4% โบรกชี้โมเมนตัมกำไรไตรมาส 2/66 ฟื้นตัวต่อเนื่อง รับผู้โดยสารไทย-ต่างชาติเพิ่มขึ้น โดยยังคงแนะนำ “ซื้อ” ราคาเป้าหมาย 85 บาท
15 มี.ค. 2566

ผู้สื่อข่าวรายงานว่า วันนี้ (15 มี.ค.66) ราคาหุ้น บริษัท ท่าอากาศยานไทย จำกัด (มหาชน) หรือ AOT ณ เวลา 10:14 น. อยู่ที่ระดับ 68.75 บาท บวก 2.50 บาท หรือ 3.77% สูงสุดที่ระดับ 69 บาท ต่ำสุดที่ระดับ 67.50 บาท ด้วยมูลค่าการซื้อขาย 887.83 ล้านบาท

บล.ฟินันเซีย ไซรัส ระบุว่า ทางฝ่ายวิจัยมองว่าโมเมนตัมกำไรไตรมาส 2/66 คาดฟื้นตัวต่อเนื่องตามจำนวนผู้โดยสารทั้งไทยขึ้นมา 81% และต่างประเทศที่ฟื้นตัว เพิ่มขึ้น 57% เมื่อเทียบกับช่วงก่อนโควิด-19 และดีกว่าสมมติฐานปัจจุบันราว 9%
โดยประเมินว่าเดือน เม.ย 66 เป็นต้นไปจะได้อานิสงส์จากนักท่องเที่ยวจีนที่กลับมาชัดขึ้นจากการเข้าสู่ตารางบินฤดูร้อนซึ่งทำให้จำนวนเที่ยวบินเพิ่มขึ้น รวมถึง Minimum Guarantee จาก King Power ที่เพิ่มขึ้นหลังหมดระยะเวลาช่วยเหลือแนะนำ “ซื้อ” ราคาเป้าหมาย 85 บาท
ขณะที่ บล.พาย ระบุว่า มองราคาหุ้นปรับฐานลงมาจนน่าสนใจสำหรับทยอยสะสม เนื่องจากปัจจัยพื้นฐานบริษัทยังแข็งแกร่งด้วยจำนวนนักท่องเที่ยวต่างชาติที่เดินทางเข้าไทยต่อเนื่องและมีแนวโน้มจะเดินทางเข้ามาต่อเนื่องหลังจากนี้ ขณะที่ในช่วงไตรมาส 3/66 จะสิ้นสุดมาตรการช่วยเหลือผู้ประกอบการแล้วทำให้จะเก็บการก้าวกระโดดของผลประกอบการอย่างมาก ขณะที่ในผลประกอบการงวดไตรมาส 1/66 ออกมาดีกว่าคาด โดยยังคงแนะนำ “ซื้อ” ราคาเป้าหมาย 78 บาท